Offentliggørelse af en meddelelse om godkendelse af en standardændring af varespecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2020/C 46/16)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Muscadet Côtes de Grandlieu«

PDO-FR-A0496-AM01

Meddelelsesdato: 14. november 2019

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

Ændringen af det geografiske område for betegnelsen »Muscadet Côtes de Grandlieu« tager sigte på:

— medtagelsen af to kommuner (Geneston og La Planche) og fire dele af kommuner (Le Bignon, Montbert, Les Sorinières og Vieillevigne), idet alle disse kommuner ligger i det geografiske område for den regionale betegnelse »Muscadet«

— udelukkelsen af to kommuner (Bouguenais og Touvois) og to dele af kommuner (Legé og Sainte-Pazanne) efter et arbejde, som tog sigte på at indskrænke vindyrkningsarealet til de områder, hvor der opretholdes en vindyrkning af høj kvalitet.

For at øge retssikkerheden er den nye liste over de administrative enheder opstillet på grundlag af den gældende version af den officielle geokode, som INSEE udgiver hvert år.

Som følge heraf ændres enhedsdokumentets punkt om det geografiske område.

2. Afgrænset parcelområde

I kapitel 1, punkt IV, nr. 2, i varespecifikationen tilføjes »og den 19. januar 2017« efter »den 5. september 2007«.

Formålet med denne ændring er at tilføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde udpeges de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af denne ændring.

3. Område i umiddelbar nærhed

Området i umiddelbar nærhed er ajourført som følge af kommunesammenlægningen og ændringen af det geografiske område. Det samlede vinfremstillingsområde for betegnelsen ændres ikke.

Som følge heraf ændres enhedsdokumentets punkt om de supplerende betingelser.

4. Vindyrkningspraksis

I kapitel I, afsnit IX, nr. 1, tilføjes sætningen »De ligger stadig på bærmen på tidspunktet for aftapningen eller deres første forsendelse fra vingården. «

Ved at bevare vinene på bærmen kan man tilføre de produkter, der skal have en rund smag, alle de nødvendige egenskaber. Dette gør det muligt at fremhæve og styrke segmenteringen af de forskellige Muscadetbetegnelser.

Som følge heraf ændres enhedsdokumentets punkt om vindyrkningspraksis.

5. Varmebehandling

Forbuddet mod at varmebehandle vin med temperaturer på over 40 °C slettes. Ændringen har til formål at give vinavlerne alle tekniske muligheder for at håndtere virkningerne af vanskelige årgange, som er kendetegnet ved organoleptiske afvigelser, der betegnes »Goût Moisi Terreux« (muggen, jordagtig smag). Teknikken med at opvarme most, kaldet termovinificering, virker langt mindre forstyrrende for vinen, da den ikke i nær så høj grad giver en slankere vin uden fylde og krop som brugen af mesoporøst ønologisk kul.

Som følge heraf ændres enhedsdokumentets punkt om vindyrkningspraksis.

6. Aftapning

Den dato, hvor aftapningsperioden for vine med benævnelsen »på bærmen« slutter, ændres fra 30. november til 31. december. Ændringen gør det muligt at forlænge den periode, hvor vine med benævnelsen »på bærmen« fyldes på flasker, med en måned for at optimere markedsføringsperioden for denne kategori, uden at det dog går ud over den runde og let perlende karakter, som vine med denne benævnelse har.

Som følge heraf ændres enhedsdokumentets punkt om de supplerende betingelser.

7. Cirkulation af vin

Kapitel 1, punkt IX, nr. 4, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

8. Tilknytning

Punktet om tilknytning er ændret for at tage højde for ændringen i antallet af kommuner, rette en fejl (der er tale om Bourgneufbugten og ikke om Bourgneuf-en-Retz-bugten) og ajourføre sidste afsnit i nr. 1 om antallet af producenter og den producerede mængde.

Som følge heraf ændres enhedsdokumentets punkt om tilknytning til det geografiske område.

9. Mærkning

I afsnit XI tilføjes et litra »c) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være trykt med skrifttegn, der hverken i højde, bredde eller tykkelse er større end halvdelen af de skrifttegn, som anvendes for den kontrollerede oprindelsesbetegnelse. Den skal være placeret i samme synsfelt som den kontrollerede oprindelsesbetegnelse.«

Som følge heraf ændres enhedsdokumentets punkt om de supplerende betingelser.

10. Erklæringsforpligtelser

Fristen for anmeldelse af krav ændres fra 15. december til 31. december.

Forhåndsanmeldelsen af handel ændres til en forhåndsanmeldelse af forsendelse.

Enhedsdokumentet berøres ikke af denne ændring.

11. Tilbagetrækning

Betingelserne for anmeldelsen af tilbagetrækning præciseres for at gøre dem lettere at kontrollere.

Enhedsdokumentet berøres ikke af denne ændring.

12. Register

Der er foretaget nogle redaktionelle ændringer med hensyn til registerføring.

— I kapitel II, afsnit II, nr. 2:

— i litra b) slettes ordene »indtil datoen for indgivelsen af anmeldelsen af krav« og »og mostens syreindhold«

— i litra c) erstattes ordet »specifikation« med »register«

— i litra d) erstattes ordet »specifikation« med »register«, og ordene »eller sætte uaftappede vine med den kontrollerede oprindelsesbetegnelse til salg« slettes.

Enhedsdokumentet berøres ikke af denne ændring.

13. Vigtigste punkter, der skal kontrolleres

Kapitel 3 er blevet revideret for at sikre en konsekvent ordlyd i de vigtigste punkter, der skal kontrolleres, i varespecifikationerne for området omkring Nantes.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Muscadet Côtes de Grandlieu

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om tørre og stille hvidvine.

Vinene har følgende egenskaber:

— et naturligt alkoholindhold i volumen på mindst 10 %

— et maksimalt indhold af gæringsdygtigt sukker (glukose og fruktose) på 3 gram pr. liter

— et maksimalt indhold af flygtig syre på 10 milliækvivalenter pr. liter

— et totalt maksimalt alkoholindhold udtrykt i volumen efter berigelse på 12 %.

Det totale syreindhold og det totale indhold af svovldioxid i vinene samt det totale alkoholindhold overholder de tærskler, der er fastsat i EU-lovgivningen. Der er tale om tørre og stille hvidvine.

De har intense aromaer med en fremherskende frugtsmag, undertiden ledsaget af noter af jod, og en smagsmæssig balance, der generelt er præget af friskhed.

Den lange lagring kan give dem en større fylde i munden og gøre dem særdeles gemmeegnede.

De fyldes omhyggeligt på flasker for at bevare og forstærke deres aromarigdom.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Særlige ønologiske fremgangsmåder

Dyrkningspraksis

Beplantningstætheden er mindst 6 500 vinstokke pr. ha.

Afstanden mellem rækkerne må højst være 1,50 m, og afstanden mellem planterne i samme række skal være mellem 0,9°m og 1,1°m.

Vinplanterne beskæres på følgende måder med højst 12 skud pr. plante:

— enten ved kortsporebeskæring med højst fem grene pr. vinstok

— eller ved enkelt eller dobbelt Guyot-beskæring.

Beskæringen skal foretages inden knopbrydning eller niveau 5 på Eichhorn- og Lorentz-skalaen.

Uanset beskæringsmetoden kan vinstokkene beskæres med fire yderligere øjne pr. vinstok, såfremt årets antal af frugtbærende grene pr. vinstok i det fænologiske stadium, der svarer til 11 eller 12 blade, er højst 12.

Specifik ønologisk fremgangsmåde

Enhver varmebehandling af vinhøsten med en temperatur på under -5 °C er forbudt.

Efter berigelsen må vinene ikke have et totalt alkoholindhold i volumen, som overstiger 12 %.

De lagres på bærmen, når alkoholgæringen er afsluttet, og som minimum indtil 1. marts i året efter høståret. De ligger stadig på bærmen på tidspunktet for aftapningen eller deres første forsendelse fra vingården.

Ud over ovennævnte bestemmelser skal de ønologiske fremgangsmåder, som anvendes ved vinenes fremstilling, opfylde kravene i EU-lovgivningen og i den franske lov om landbrug og fiskeri (»code rural et de la pêche maritime«).

b. Maksimumudbytte

66 hektoliter pr. hektar

6. Afgrænset geografisk område

Alle etaper af produktionen finder sted i det geografiske område, der blev godkendt af Institut national de l’origine et de la qualité (Frankrigs nationale institut for oprindelse og kvalitet) på mødet i det kompetente nationale udvalg den 15. juni 2017. På datoen for det kompetente nationale udvalgs godkendelse af nærværende varespecifikation omfatter dette områdes perimeter følgende kommuners eller dele af kommuners område efter den officielle geokode fra 2018:

— Departementet Loire-Atlantique: Le Bignon (delvist), Bouaye, Brains, La Chevrolière, Corcoué-sur-Logne, Geneston, Legé (delvist), La Limouzinière, La Planche, Montbert (delvist), Pont-Saint-Martin, Port-Saint-Père, Saint-Aignan-Grandlieu, Saint-Colomban, Sainte-Pazanne (delvist), Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières (delvist) og Vieillevigne (delvist).

— Departementet Vendée: Rocheservière og Saint-Philbert-de-Bouaine.

7. Primære druesorter

Melon B

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det vindyrkningsareal, der anvendes til den kontrollerede oprindelsesbetegnelse »Muscadet Côtes de Grandlieu«, er hovedsagelig beliggende på de skråninger, der omgiver Grandlieusøen, ved bredderne af de floder, der løber ud i søen, herunder floderne Logne, Boulogne og Ognon, og på skråningerne ud mod Acheneau, der tjener som udløb og er forbundet med Loires flodmunding mellem Nantes og Saint-Nazaire. Det geografiske område omfatter en del af området i departementerne Loire-Atlantique og Vendée syd for byen Nantes og ikke langt fra Atlanterhavets bredder. Det udgør den vestligste del af det geografiske område for den kontrollerede oprindelsesbetegnelse »Muscadet«. Vindyrkningsarealerne er placeret på øer med den bedste beliggenhed og ofte isoleret i et landskab, som i øvrigt hovedsagelig anvendes til husdyropdræt og afgrødedyrkning.

Det geografiske område har takket være den korte afstand til kysten et særligt tempereret kystklima med meget begrænsede temperaturudsving i årets løb. Om vinteren udgør Grandlieusøen det største ferskvandsområde i det franske hovedland og er med til at skabe det milde klima, hvorved hyppigheden af frost kraftigt reduceres. Da der ikke er nogen større bjerge mellem kysten og vinmarkerne, fremmes en hurtig cirkulation i den luft fra havet, som bringer skyer med sig, hvilket resulterer i ringe nedbør i det geografiske område og flere solskinstimer end inde i landet. Om sommeren er temperaturerne generelt milde, og fugtigheden fra Grandlieusøen mindsker intensiteten af de sjældne hedebølger.

Den geologiske struktur i det geografiske område består først og fremmest af metamorfe bjergarter, hovedsagelig glimmerskifer og gnejs, såvel som store årer af basiske bjergarter, amfibolit, eklogit og prasinit. I de lavtliggende områder omkring Grandlieusøen er grundfjeldet undertiden dækket af tertiære sedimenter, som navnlig består af sand med en variabel andel af ler og småsten. Ved den jord, der er dannet på de forskellige formationer, er der overvejende tale om sunde, brune, faste og filtrerende jorde. I tråd med traditionerne omfatter det afgrænsede parcelområde, hvor druerne høstes, udelukkende skråninger med åbne landskaber, der hovedsagelig eller traditionelt er beplantet med vinstokke, og parceller med moderat frugtbar og ikke særligt dyb jord, der har en god opvarmningsevne og en begrænset vandholdende evne.

b) Beskrivelse af de menneskelige faktorer, der bidrager til tilknytningen

Vinmarkerne med den kontrollerede oprindelsesbetegnelse »Muscadet Côtes de Grandlieu« viderefører en gammel vindyrkningstradition. I Middelalderen gik saltruten for det salt, der kom fra Bourgneufbugten og Noirmoutier, allerede igennem Grandlieusøen, også hvad vinforsyningen angik. Siden da fandt der en livlig handel sted med Irland og de keltiske lande. Herefter blev de middelalderlige vinmarker udvidet på foranledning af klostrene i Buzay (ved Acheneauflodens bredder) og Villeneuve (ved Ognonfloden).

Fra det 14. århundrede blev der dyrket vin med henblik på handel takket være de nordeuropæiske skibes tilstedeværelse i Bourgneufbugten. I det 16. århundrede fremmede den hollandske efterspørgsel produktionen af hvidvin. Dermed blev druesorten Melon B taget i brug i regionen, hvor den fik navnet »Muscadet« fra midten af det 17. århundrede. I slutningen af det 18. århundrede var en tredjedel af sognet Saint-Philbert-de-Grand-Lieu allerede beplantet med vinstokke. Denne kommune havde helt op til 750 ha beplantet med vinstokke under det andet kejserdømme.

Efter phylloxera-angrebet blev vinmarkerne genskabt med podede planter, og man indførte nogle nye teknikker såsom Guyot-beskæring og beplantning i rækker. Siden da er vinavlernes produktionsknowhow blevet omhyggeligt kodificeret. Melon B er valgt som den eneste druesort, der opretholdes en høj beplantningstæthed, mængden og udbyttet fra vinstokkene kontrolleres, og druerne høstes, når de er helt modne.

For at fremstille fyldige og komplekse vine anvender vinavlerne en særlig vinfremstillingsteknik, der er kendt som »Nantesmetoden«, og som består i, at vinene lagres på bærmen i mindst én vinter uden nogen form for omtapning. Denne knowhow er opstået som resultat af producenternes vane med at gemme et fad af deres bedste vin på bærmen til kommende fester. Denne lagringsmetode gør vinene runde og fede, navnlig ved hjælp af berigelse med mannoproteiner og andre forbindelser, der stammer fra gærcellevæggenes autolyse. Desuden gør denne metode – der baseret på, at vinene ikke håndteres, og at de opbevares i en kuldioxidholdig atmosfære, hvor iltning og frigivelse af flygtige forbindelser kraftigt begrænses – det muligt at bevare de aromaer, der dannes under alkoholgæringen, frem til foråret og længere endnu. Under lagringen bliver vinene også beriget med tertiære aromaer. Druer, most og vine, der fremstilles af druesorten Melon B, har således en stor koncentration af glycosid-aromaforstadier. Disse molekyler består af aglyconer, der er bundet til sukker, og som er lugtfri i denne tilstand. Nedbrydningen af β-glucosidforbindelserne ved hjælp af forskellige kemiske og enzymatiske processer frembringer herefter nogle stærkt lugtende forbindelser, hovedsagelig monoterpener og C13-norisoprenoider, idet der navnlig dannes β-damascon, som er et stof, der er kendt for at fremhæve de frugtagtige aromaer i vin. Vinavlerne har opnået en særlig knowhow for at beskytte vinen mod enhver iltning i tankene og omhyggeligt fylde den på flasker, så frigivelsen af disse duftstoffer fortsætter i så lang tid som muligt, og så vinene opnår en større kompleksitet.

De bedste vine fra det geografiske område har siden 1937 været anerkendt med den kontrollerede oprindelsesbetegnelse »Muscadet«. Da producenterne ønskede at fremhæve de vine, som produceres på de bedste skråninger, anmodede de i 1955 om anerkendelse af en kontrolleret oprindelsesbetegnelse, og de gentog denne anmodning i 1979. Den kontrollerede oprindelsesbetegnelse »Muscadet Côtes de Grandlieu« blev endelig anerkendt ved dekret af 29. december 1994. Vinene kan opnå den traditionelle benævnelse »på bærmen«, der siden 1977 har været defineret som »Muscadet«, og som består i, at vinene fyldes på flasker på vingårdene i året efter høståret for at begrænse vinenes omtapning og omhældning.

I 2016 dækkede produktionsarealet ca. 250 ha, der blev dyrket af omkring 80 producenter. Den årligt afsatte mængde udgør ca. 12 000 hektoliter, hvoraf størstedelen har benævnelsen »på bærmen«.

2 Oplysninger om produktets kvalitet og egenskaber

Vine med den kontrollerede oprindelsesbetegnelse »Muscadet Côtes de Grandlieu« er stille og tørre hvidvine. De har intense aromaer med en fremherskende frugtsmag, undertiden ledsaget af noter af jod, og en smagsmæssig balance, der generelt er præget af friskhed. Den lange lagring kan give dem en større fylde i munden og gøre dem særdeles gemmeegnede. De fyldes omhyggeligt på flasker for at bevare og forstærke deres aromarigdom.

Vine med benævnelsen »på bærmen« har generelt en god balance i munden og er først og fremmest runde. De har en mere kompleks bouquet og kan have en let perlende karakter takket være den overskydende kuldioxid, der dannes under alkoholgæringen. For at bevare deres friskhed, deres aromarigdom og deres indhold af endogen kuldioxid beskyttes de mod iltning under lagringen. Da deres indhold af kuldioxid er for højt til at fylde dem i bløde beholdere, fyldes de på flasker, hvilket kræver særlig omhu ved påfyldningen.

3 Årsagssammenhæng

Det geografiske område har et klima, der er under direkte indflydelse fra Grandlieusøen og fra Atlanterhavet, som ligger meget tæt på, og det kendetegnes ved de meget milde vintre. Dette klima sikrer – kombineret med, at jorden på størstedelen af parcellerne er overvejende sandholdig – en meget tidlig modning i vækstcyklussen for vinstokkene, som nyder godt af de lange og solrige dage under hele deres vækst og får druerne til at modnes inden efterårsregnen. Denne tidlige modning afspejler sig i vinenes åbne og udfoldede karakter, allerede når de er unge.

Sprækkerne i de metamorfe bjergarter, som udgør den geologiske sokkel, og jordens grove tekstur gør det muligt for vinstokkene at slå dybe rødder. Vinstokkene har en moderat og regelmæssig vandforsyning, som fremmer druernes modning. De kølige somre sikrer en god bevaring af de skrøbelige aromaforstadier i druer af sorten Melon B. Briserne fra havet beskytter druerne mod sygdomme, og dermed kan druerne høstes, når de er helt modne, hvilket giver vinene deres frugtagtige karakter og let jodagtige duft.

Selv om det geografiske område har lange traditioner for vindyrkning, har det længe været præget af blandet landbrug, fortrinsvis husdyropdræt. Det forløb, som vinavlerne gennemgik for at opnå anerkendelse af den kontrollerede oprindelsesbetegnelse »Muscadet Côtes de Grandlieu«, fik dem til at dele deres vinfremstillingsmetoder. Producenternes kollektive knowhow gør det således muligt for dem at optimere vinstokkenes udbytte og druernes modning.

Vinfremstillingen sker i overensstemmelse med de lokale traditioner, og vinene lagres på bærmen indtil påfyldningen uden nogen form for omtapning. Takket være de milde vintertemperaturer i det geografiske område, som fremmer udvekslingen med bærmen, forbedres vinene fortsat under deres lagring og giver en større fylde i munden fra det efterfølgende forår. En omhyggelig påfyldning på flasker gør det muligt at bevare vinenes vigtigste egenskaber, idet visse aromaer fortsætter med at udvikle sig efter aftapningen. Denne knowhow passer perfekt til de muligheder, som det naturlige miljø og druesorten Melon B giver, og gør det muligt for de duftmolekyler, der dannes under gæringen, og glycosid-aromaforstadierne at udfolde sig fuldstændigt i vinene.

Vine med den kontrollerede oprindelsesbetegnelse og benævnelsen »på bærmen« fyldes på flasker i året efter høståret og bevarer deres karakteristiske friskhed, som fremhæves af en let perlende karakter takket være den overskydende kuldioxid, der dannes under vinfremstillingen. For at undgå enhver iltning fyldes disse vine direkte på flasker på vingårdene. Denne traditionelle praksis, som begrænser produkternes håndtering, er særdeles velegnet til at bevare de fine duftstoffer i vinene.

De nærliggende turistområder ved kysten i det geografiske område har fremmet udviklingen af direkte salg af vin. Den del af produktionen, der sælges i løs vægt i handelen, er således ikke særligt stor i modsætning til de fleste produkter fra »Muscadet«-regionen. Takket være denne handelsdynamik og vinenes kvalitet har næsten hele produktionen kvalitetsbenævnelsen »på bærmen«, uanset om der er tale om vin til eksport uden for landets grænser, til særlige kunder eller til restauranter i badebyerne langs Atlanterhavskysten, hvor vinenes friskhed passer fint sammen med skaldyr, krebsdyr, fisk og alle havprodukter.

9. Andre vigtige betingelser (aftapning, mærkning og andre krav)

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er genstand for undtagelsen vedrørende fremstilling, forarbejdning og lagring af vin samt fremstilling, forarbejdning, lagring og aftapning af vin, der kan opnå benævnelsen »på bærmen«, består af området i følgende kommuner eller dele af kommuner i henhold til den officielle geokode fra 2018:

— Departementet Loire-Atlantique: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon (delvist), La Boissière-du-Doré, Bouguenais, Boussay, Carquefou, Le Cellier, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, Clisson, Couffé, Divatte-sur-Loire, Frossay, Gétigné, Gorges, La Haie-Fouassière, Haute-Goulaine, Le Landreau, Legé (delvist), Ligné, Loireauxence (kun området i de delegerede kommuner La Chapelle-Saint-Sauveur og Varades), Le Loroux-Bottereau, Machecoul-Saint-Même, Maisdon-sur-Sèvre, La Marne, Mauves-sur-Loire, Mésanger, Monnières, Montbert (delvist), Montrelais, Les Moutiers-en-Retz, Mouzillon, Oudon, Le Pallet, Paulx, Le Pellerin, Pornic, La Regrippière, La Remaudière, Remouillé, Rezé, Rouans, Sainte-Pazanne (delvist), Saint-Étienne-de-Mer-Morte, Saint-Fiacre-sur-Maine og Saint-Géréon. Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Saint-Père-en-Retz, Saint-Viaud, Les Sorinières (delvist), Thouaré-sur-Loire, Touvois, Vair-sur-Loire, Vallet, Vertou, Vieillevigne (delvist), Villeneuve-en-Retz og Vue.

— Departementet Maine-et-Loire: Beaupréau-en-Mauges (kun området i de delegerede kommuner Beaupréau og Gesté), Ingrandes-Le Fresne sur Loire (kun området i den delegerede kommune Fresne-sur-Loire), Mauges-sur-Loire (kun området i de delegerede kommuner La Chapelle-Saint-Florent, Le Marillais og Saint-Florent-le-Vieil), Montrevault-sur-Èvre (kun området i de delegerede kommuner La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart og Saint-Rémy-en-Mauges), Orée d’Anjou og Sèvremoine (kun området i de delegerede kommuner Montfaucon-Montigné, Saint-Crespin-sur-Moine, Saint-Germain-sur-Moine og Tillières).

— Departementet Vendée: Cugand, Montaigu, Saint-Étienne-du-Bois og Saint-Hilaire-de-Loulay.

Retsgrundlag:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Vin, der kan opnå benævnelsen »på bærmen«, skal aftappes i det afgrænsede område.

Med henblik på at bevare de karakteristika, der skyldes vinenes fremstillings- og lagringsmetode – navnlig deres friskhed, deres aromatiske kompleksitet, hvor visse komponenter kommer til udtryk efter aftapningen, og den let perlende karakter, som deres indhold af endogen kuldioxid giver dem – skal vin, der kan opnå benævnelsen »på bærmen«, for at begrænse omhældning fyldes på flasker på vingårdene mellem den 1. marts og den 31. december i året efter høståret.

Denne særlige lagringsmetode gør vinene fyldige og fede ved navnlig at berige dem med mannoproteiner og andre forbindelser, der stammer fra

gærcellevæggenes autolyse. Denne metode er baseret på, at vinene ikke håndteres, og at de opbevares i en kuldioxidholdig atmosfære, hvor iltning og frigivelse af flygtige forbindelser kraftigt begrænses.

Da deres indhold af kuldioxid er for højt til at fylde dem i bløde beholdere, fyldes de på flasker, hvilket kræver særlig omhu ved påfyldningen.

Vinene ligger stadig på bærmen på tidspunktet for aftapningen eller deres første forsendelse fra vingården.

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den kontrollerede oprindelsesbetegnelse kan suppleres med benævnelsen »på bærmen«, når der er tale om vin, som opfylder produktionsbetingelserne for denne benævnelse i varespecifikationen.

Den kontrollerede oprindelsesbetegnelse kan suppleres med den geografiske betegnelse »Val de Loire« i henhold til de i varespecifikationen fastsatte bestemmelser for denne geografiske betegnelse.

Skriftstørrelsen på bogstaverne for benævnelsen »på bærmen« og den geografiske betegnelse »Val de Loire« skal både i højde, bredde og tykkelse være mindre end eller lige så store som de skrifttegn, som anvendes for den kontrollerede oprindelsesbetegnelse.

Vine med benævnelsen »på bærmen« skal præsenteres med angivelse af årgangen.

På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være trykt med skrifttegn, der hverken i højde, bredde eller tykkelse er større end halvdelen af de skrifttegn, som anvendes for den kontrollerede oprindelsesbetegnelse. Den skal være placeret i samme synsfelt som den kontrollerede oprindelsesbetegnelse."

Link til varespecifikationen

https://info.agriculture.gouv.fr/gedei/site/bo-agri/document_administratif-82f0846a-250f-4d39-a81d-0232a960a3a6

(1) EFT L 9 af 11.1.2019, s. 2.